b"\n_START_ARTICLE_\nLola Massieu\n_START_SECTION_\nBiografia\n_START_PARAGRAPH_\nEducada i criada en una fam\xc3\xadlia de Gran Can\xc3\xa0ria, Massieu es va iniciar en el m\xc3\xb3n de l'art de la m\xc3\xa0 del seu tiet avi, Nicol\xc3\xa1s Massieu Falc\xc3\xb3n, i del seu tiet Nicol\xc3\xa1s Massieu Matos, ambd\xc3\xb3s artistas de finals de segle XIX i principis del segle XX. Amb el seu tiet es vincul\xc3\xa0 de tal manera que formaren una relaci\xc3\xb3 de mestre i aprenent, de manera que el 1932, amb 11 anys, comen\xc3\xa7a la seva formaci\xc3\xb3 art\xc3\xadstica iniciant-se en el dibuix sota la supervisi\xc3\xb3 del seu tiet, Nicol\xc3\xa1s Massieu. Aquest per\xc3\xadode de formaci\xc3\xb3 s'allarg\xc3\xa0 fins a l'any 1938. A partir de 1940, Massieu comen\xc3\xa7a a realitzar els seus primers olis on representa natures mortes, retrats i paisatges._NEWLINE_Durant la d\xc3\xa8cada del 1950 continua realitzant obra figurativa, amb tem\xc3\xa0tiques semblants a les esmentades. A nivell t\xc3\xa8cnic, va introduir a la seva obra els quitrans._NEWLINE_L'any 1958 realitz\xc3\xa0 la seva primera exposici\xc3\xb3 al Museo Canario de Las Palmas de Gran Canaria, i a l'any seg\xc3\xbcent va exposar al Casino de Tenerife, i el 1961 cre\xc3\xa0 el Grupo Espacio juntament amb Felo Monz\xc3\xb3n, Pino Ojeda, Rafael Bethencourt i Francisco Lezcano. Fou a partir d'aquest moment que la seva pintura es comen\xc3\xa7\xc3\xa0 a relacionar amb l'expressionisme abstracte americ\xc3\xa0 i el taquisme franc\xc3\xa8s. La seva obra qued\xc3\xa0 adscrita als principis de l'abstracci\xc3\xb3 expressionista._NEWLINE_L'any 1962 va exhibir la seva obra al Museu d'Art Contemporani de Barcelona juntament amb Felo Monz\xc3\xb3n. Aquell mateix any va exposar tamb\xc3\xa9 amb Pedro Gonz\xc3\xa1lez i Felo Monz\xc3\xb3n a l'Spanisches Kulturinstitut de Munic. Tamb\xc3\xa9 va participar en les Bienales del Gabinete Literario en els anys 1960, 1962 i 1970, sent aquest darrer any guardonada amb el Premi d'Honor i convertint-se en la primera dona distingida amb aquest premi._NEWLINE_L'any 1990 se li va concedir el Premi Canarias de les Belles Arts i Interpretaci\xc3\xb3 i l'any 1995 se li va oferir una mostra retrospectiva a la Fundaci\xc3\xb3n Telef\xc3\xb3nica.\n_START_SECTION_\nObra\n_START_PARAGRAPH_\nEs pot trobar obra de l'artista al Museo de Arte Contempor\xc3\xa1neo Eduardo Westerdahl (Puerto de la Cruz), a les col\xc2\xb7leccions del Centro Atl\xc3\xa1ntico de Arte Moderno (Las Palmas de Gran Canaria), del Parlament de Can\xc3\xa0ries i de la gal\xc2\xb7leria i estudi d'interiorisme BIBLI (Santa Cruz de Tenerife), al Museu d'Art Contemporani de Barcelona i a la Biblioteca Museu V\xc3\xadctor Balaguer (Vilanova i la Geltr\xc3\xba)."